REGOLAMENT TAL-KUMMISSJONI (KE) Nru 447/2008
tat-22 ta' Mejju 2008
li jemenda r-Regolament (KE) Nru 883/2006 li jistabbilixxi regoli dettaljati għall-applikazzjoni tar-Regolament tal-Kunsill (KE) Nru 1290/2005 fir-rigward taż-żamma tal-kontijiet mill-aġenziji tal-ħlas, id-dikjarazzjonijiet ta' l-infiq u d-dħul u l-kundizzjonijiet għar-rifużjoni ta' l-infiq fil-qafas tal-FAEG u l-FAEŻR
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1290/2005 tal-21 ta' Ġunju 2005 dwar il-finanzjament tal-politika agrikola komuni (1), u b'mod partikolari l-Artikolu 42(5) u (7) tiegħu,
Billi:
(1)
L-Artikolu 4(3) tar-Regolament tal-Kummissjoni (KE) Nru 883/2006 (2) jipprovdi li r-rikapitulazzjoni tad-dejta (T103), imsemmija fil-paragrafu 2(b) ta’ l-istess Artikolu, għandha tintbagħat lill-Kummissjoni wkoll fuq karta. Fid-dawl ta' żviluppi fil-proċeduri għall-komunikazzjoni ta' tagħrif bejn l-Istati Membri u l-Kummissjoni, kif ukoll l-introduzzjoni ta’ portal wieħed ta’ aċċess għall-operaturi fis-sistemi informatiċi sikuri użati għall-iskopijiet ta’ l-iffinanzjar tal-politika agrikola komuni, ir-rekwiżit li r-rikapitulazzjoni tintbagħat fuq karta ma għadux meħtieġ u għalhekk jista' jitneħħa, partikolarment meta jitqies il-piż amministrattiv li dan jinvolvi.
(2)
L-Artikolu 150(3) tar-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli ghall-baġit ġenerali tal-Komunitajiet Ewropej (3) ġie emendat, u llum jippermetti li l-ispejjeż tal-ġestjoni regolari tal-FAEG jiġu allokati bil-quddiem mill-approprjazzjonijiet stipulati għas-sena finanzjarja ta’ wara, sa massimu ta’ tliet kwarti tat-total ta’ l-approprjazzjonijiet korrispondenti għas-sena finanzjarja kurrenti. Biex jitqiesu dawk il-kundizzjonijiet ġodda applikabbli għall-ammonti allokati minn qabel, jeħtieġ li jiġi emendat l-Artikolu 8(3) tar-Regolament (KE) Nru 883/2006.
(3)
Għall-ħlasijiet diretti li għandhom isiru mis-sena 2007 'l quddiem, l-ammonti li jikkorrispondu għall-primjums fis-settur tal-prodotti tal-ħalib, u l-ħlasijiet addizzjonali previsti fl-Artikoli 95 u 96 tar-Regolament tal-Kunsill (KE) Nru 1782/2003 (4) li għandhom isiru lill-benefiċjarji, huma inklużi fl-iskema ta’ pagament uniku, skond l-Artikolu 47(2) tar-Regolament (KE) Nru 1782/2003. Barra minn hekk, ir-Regolament tal-Kummissjoni (KE) Nru 188/2005 tat-3 ta’ Frar 2005 li jistabbilixxi regoli dettaljati għall-implimentazzjoni ta’ l-iskema ta' għajnuna fis-settur tal-laħam fir-reġjuni l-aktar imbiegħda (5), tħassar bir-Regolament tal-Kummissjoni (KE) Nru 793/2006 (6). Għaldaqstant, l-ammonti li jikkorrispondu għall-miżuri msemmija hawn fuq ma għandhomx jibqgħu jitqiesu fil-kalkolu tal-limitu tal-ħlasijiet diretti, kif ipprovdut fl-Artikolu 9(2)(b) tar-Regolament (KE) Nru 883/2006. Madankollu, dan il-kalkolu jista' jiġi adattat biex iqis id-dispożizzjonijiet li jirrigwardaw il-modulazzjoni volontarja ta' pagamenti diretti previsti fir-Regolament tal-Kunsill (KE) Nru 378/2007 tas- 27 ta’ Marzu 2007 li jistabbilixxi regoli għal modulazzjoni volontarja ta' pagamenti diretti previsti fir-Regolament (KE) Nru 1782/2003 li jistabbilixxi regoli komuni għal skemi diretti ta’ appoġġ fi ħdan il-politika agrikola komuni u li jistabbilixxi ċerti skemi ta’ appoġġ għall-bdiewa, u li jemenda r-Regolament (KE) Nru 1290/2005 (7).
(4)
Għaldaqstant, jeħtieġ li r-Regolament (KE) Nru 883/2006 jigi emendat.
(5)
Il-miżuri stipulati f'dan ir-Regolament huma skond l-opinjoni tal-Kumitat għall-Fondi Agrikoli,
ADOTTAT DAN IR-REGOLAMENT:
Artikolu 1
Ir-Regolament (KE) Nru 883/2006 huwa emendat kif ġej:
(1)
L-Artikolu 4(3) jitħassar;
(2)
Fl-Artikolu 8, il-paragrafu 3 għandu jinbidel b'li ġej:
“3. Jekk it-total ta’ l-infiq iddikjarat mill-Istati Membri, għas-sena finanzjarja li jmiss, jaqbeż it-tliet kwarti tat-total ta' l-approprjazzjonijiet għas-sena finanzjarja kurrenti, il-pagamenti allokati bil-quddiem imsemmija fl-Artikolu 150(3) tar-Regolament (KE, Euratom) Nru 1605/2002 u l-pagamenti ta' kull xahar korrispondenti għandhom jingħataw b'mod proporzjonali mad-dikjarazzjonijiet ta' l-infiq, sal-limitu ta' 75% ta' l-appropjazzjonijiet għas-sena finanzjarja kurrenti. Il-Kummissjoni għandha tqis l-ammont li ma jkunx ingħata bħala rifużjoni lill-Istati Membri fid-deċiżjonijiet relevanti tagħha rigward ir-rifużjonijiet sussegwenti.”;
(3)
Fl-Artikolu 9, il-paragrafu (2)(b) jinbidel b’dan li ġej:
“(b)
f'kull każ, il-ħlasijiet li jsiru matul is-snin finanzjarji N+2 'il quddiem ikunu eliġibbli għall-Istat Membru kkonċernat biss fejn ma jaqbżux il-limiti li ġejjin:
(i)
il-limitu nazzjonali ta’ l-Istat Membru, ipprovdut fl-Annessi VIII u VIIIa tar-Regolament (KE) Nru 1782/2003 għas-sena ta’ qabel is-sena finanzjarja li matulha jsir il-ħlas, fil-każ ta' l-implimentazzjoni ta' l-iskema ta' pagament uniku kif imsemmija fit-Titolu III ta’ dak ir-Regolament, jew
(ii)
il-pakkett finanzjarju annwali ta’ l-Istat Membru, stabbilit skond l-Artikolu 143b(3) tar-Regolament (KE) Nru 1782/2003, għas-sena ta’ qabel is-sena baġitarja li matulha jsir il-ħlas, fil-każ ta' l-implimentazzjoni ta' l-iskema ta' pagament uniku msemmi f'dak l-Artikolu.
Skond il-każ, il-limitu nazzjonali jew il-pakkett finanzjarju annwali msemmi fil-punti i) u ii):
-
jitnaqqas bil-modulazzjoni pprovduta fl-Artikolu 10 tar-Regolament (KE) Nru 1782/2003,
-
jitnaqqas bil-modulazzjoni volontarja pprovduta fil-Kapitolu 1 tar-Regolament (KE) Nru 378/2007,
-
jiżdied bl-ammont addizzjonali ta’ l-għajnuna pprovdut fl-Artikolu 12 tar-Regolament (KE) Nru 1782/2003,
-
jiżdied bl-ammont addizzjonali ta’ l-għajnuna pprovdut fl-Artikolu 1(3), it-tieni subparagrafu, tar-Regolament (KE) Nru 378/2007,
-
jiġi kkoreġut bl-aġġustament pprovdut fl-Artikolu 11 tar-Regolament (KE) Nru 1782/2003.”
Artikolu 2
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Madankollu, l-Artikolu 1(1) japplika mis-sena baġitarja 2009.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 22 ta’ Mejju 2008.